Ärianalüütika

Ärianalüütikaks nimetatakse äriandmete kogumist, analüüsimist ja jälgimist ajakohaste tehniliste lahenduste abil. Selle eesmärgiks on kogutud andmetest mustrite ja võimaluste leidmine, et teha andmetel põhinevaid otsuseid. Tihti on klientide käitumise, müügi, turunduse ja muude oluliste andmete allikaid ettevõttes rohkem kui üks ning oskus neid andmeid koondada ja põhjalikult mõista annab ettevõttele konkurentide ees olulise eelise. Sügavamal tasandil hõlmab ärianalüütika suures osas mustrite tuvastamist ja tulemuste põhjalikku analüüsimist. Ärianalüütika (Business Intelligence) mõistet kasutas esimesena arvutiteadlane Hans Peter Luhn IBM Journali artiklis „A Business Intelligence System" 1958. aastal. Ärianalüütika populariseerimisele pani suurt rõhku Howard Dresner 1980. aastatel. Ärianalüütika võimaldab ettevõtetel leida uusi investeerimisvõimalusi, optimeerida finantsjõudlust ning paremini mõista klientide käitumist. Täpsete prognooside ja strateegiate abil saab ettevõte ressursse tõhusamalt jaotada, reageerida kiiresti turumuutustele ning vältida ebaefektiivsust. Ärianalüütika aitab koguda põhjalikku teavet klientide eelistuste kohta, võimaldades ettevõttel oma tooteid ja teenuseid paremini kohandada. Samuti võimaldab see jälgida organisatsiooni osakondade tulemuslikkust, kiirendades protsesside parandamist ja ressursikasutust. Enamik tänapäevaseid ärianalüütika tööriistu sisaldab visualiseerimist, andmelauda ja tulemuskaarte, ennetavat ärianalüütikat ja ärianalüütikat reaalajas: andmete visualiseerimine muudab algandmed visuaalselt lihtsateks graafilisteks kujutisteks, mis kõnetavad lõpptarbijat; andmelaud ja tulemuskaardid võimaldavad mõõta võtmeindikaatoreid; ennetav ärianalüütika võimaldab algoritmide ja mudelite pealt tuvastada mustreid ning ennetada olukordi, mis võivad tulevikus ette tulla; ärianalüütika reaalajas võimaldab parandada otsuste kvaliteeti ning samal ajal lühendada aega, mis kulub otsuse vastuvõtmiseks. Lisaks nendele on viimastel aastatel ärianalüütika tööriistadele lisatud ka uusi võimalusi, näiteks: mobiilne ärianalüütika, mis võimaldab ligipääsu informatsioonile igal ajal ja kõikjal ning seeläbi parandab töötajate tulemuslikkust; pilvepõhine ärianalüütika, mis ei erine teistest pilvepõhistest teenustest – tegemist on lihtsalt turustuskanaliga, mille puhul ärianalüütikat pakutakse tellimuse alusel erinevalt laialt levinud litsentsimudelist; asukoha analüüs või asukoha intelligents, mis kasutab ärianalüütikat koos geograafiliste informatsiooni süsteemidega (Geographical Information Systems), ning võimaldab algandmeid siduda konkreetse asukoha ja ajaga; iseteeninduskorras kasutatav ärianalüütika, mis on populaarne väikese ja keskmise suurusega ettevõtete seas, sest ei vaja kasutamiseks infotehnoloogia tuge. Kõrged ärilised ootused ja vastuvõetavate otsuste keerukusaste nõuab arenenud tehnoloogia ja inimese koostööd, mistõttu on pikas perspektiivis konkurentsivõimelised kasutajasõbralikud lahendused, mis töötavad kooskõlas inimese mõtlemisviisiga. Ärianalüütika tarkvara on muutunud ettevõtete jaoks oluliseks töövahendiks, võimaldades neil paremini mõista ja kasutada oma andmeid äriotsuste langetamisel. Selle tarkvara abil saavad ettevõtted ja asutused analüüsida tohutul hulgal andmeid mitmest allikast, visualiseerida neid arusaadaval viisil ning saada sügavamaid teadmisi oma tegevuse kohta. Ärianalüütika tarkvara valik on lai, populaarsemate platvormide seas on näiteks Power BI, Tableau ja QlikView. See tarkvara võimaldab andmetega manipuleerida ja luua erinevaid aruandeid äritegevuse käigus kogutud andmete põhjal. Power BI pakub mitmekesiseid visuaalseid elemente, sealhulgas tulp-, sektori- ja joondiagramme, ning pakub laialdast valikut veebist allalaaditavaid visuaale. Kasutajatel on võimalus luua ja jagada kohandatud visuaale, millest enamik on tasuta. Power BI võimaldab koguda andmeid erinevatest allikatest, sealhulgas SQL andmebaasidest, Excelist, teksti- või XML-failidest ning internetiandmeallikatest nagu Azure, Facebook ja Google. Andmemudeli loomine nõuab teadmisi algallikate struktuurist ja andmepäringute koostamisest. Power BI-ga tehtud aruandeid saab jagada ettevõttesiseselt või avalikult veebis, kus need on vaadatavad ka mobiilsetes seadmetes. Rakendus areneb kiiresti ja seda kasutavad sellised suurettevõtted nagu Adobe, Carlsberg, Nestlé ja Capgemini. Gartneri aruande kohaselt on Tableau mitu aastat olnud ärianalüütika liider, kelle pakutav tarkvara võimaldab saada parema ülevaate oma asutuse andmetest ja neid igakülgselt analüüsida. Tableau visuaalne analüütika on laialt levinud ja kõrgelt hinnatud, seda kasutavad juhtivad ettevõtted üle maailma. Tableau võimaldab eri allikatest pärinevate andmete analüüsimist ja visualiseerimist ning on kiire, lihtne õppida ja kasutada. Tarkvara on populaarne nii äri- kui ka IT-kasutajate seas ning seda kasutavad ettevõtted nagu Deloitte, Amazon, Adobe ja Cisco. Tableau tarkvaratooted hõlmavad Tableau Desktopi andmete analüüsimiseks ja visualiseerimiseks, Tableau Prep Builderit andmete ettevalmistamiseks ning Tableau Serverit, mis on organisatsiooni terviklik analüüsiplatvorm. Tableau pakub ka pilvepõhist lahendust Tableau Online ja tasuta andmevisualiseerimise keskkonda Tableau Public, mida kasutatakse laialdaselt avalike andmete jagamiseks. QlikView on valmis analüüsi rakendus, mis pakub kasutajatele valmislahendust, kus arendaja loob andmemudeli, valemite ja visualiseeringud. Lõppkasutajale antakse täielik vabadus andmete valimiseks, uurimiseks ja analüüsimiseks, kuid uute visualiseeringute loomiseks on vaja mõningaid skripti kirjutamise oskusi. QlikView toetab erinevaid andmebaase ja võimaldab andmeid võtta eri tüüpi failidest. Ettevõtted nagu Mercedes-Benz, Cognizant, Capgemini ja Accenture kasutavad QlikView'd. QlikView pakub mitmeid eeliseid, sealhulgas kiire toimimine, lihtne seadistamine ilma IT-spetsialisti oskusteta, lai ühilduvus andmebaaside ja failidega ning võimalus teha visualiseeritud andmed veebipõhiseks. Tarceta (4. juuli 2023). "Ärianalüütika, andmete visualiseerimine – Tarceta". Ärianalüütika, andmete visualiseerimine – Tarceta (Briti inglise). Vaadatud 3. jaanuaril 2024. Surma, Jerzy (2011). Business Intelligence (1. trükikordus trükk). New York: Business Expert Press. "A Brief History of Decision Support Systems". dssresources.com. Vaadatud 3. jaanuaril 2024. Venkatraman, Brooks (2012). The Quest for Business Intelligence. Northeast Region Decision Sciences Institute. Rutz, Nelakanti, Rahman (2012). "Practical Implications of Real Time Business Intelligence". Journal of Computing and Information Technology.{{ajakirjaviide}}: CS1 hooldus: mitu nime: autorite loend (link) Verkoou, Spruit (2013). "Mobile Business Intelligence: Key Considerations for Implementations Projects". Journal of Computer Information Systems. Vizgaitytė, Skyrius (2012). "Business Intelligence in the Process of Decision Making: Changes and Trends". Ekonomika. Milton, Steve. "Location Intelligence – The Future Looks Bright". Forbes (inglise). Vaadatud 3. jaanuaril 2024. White, David (2013). A Simple Cost Justification for Self-Service Analytics. Aberdeen Group. Bucur, Cristian (2012). "Implications and Directions of Development of Web Business Intelligence Systems for Business Community". Economic Insights – Trends and Challenges. Tiedrich, A. H. 2003. Business Intelligence Tools: Perspective. Gartner Association of Chartered Certified Accountants, The Accountancy Futures Acvademy. 2013. Big data: its power and perils. The Association of Chartered Certified Accountants. London. Alvin, L. (2014). Ärianalüütika kasutamine Eesti ettevõtetes: magistritöö. EBS. Krusta, K. 2006. Ärianalüüs, selle kasu ja mõõtmine. mõõtmine. Magistritöö. Majandusarvestuse ja rahanduse õppetool, Estonian Business School. Popescu, S. 2012. Business Intelligence Solutions – a Way of General Improvement of Efficiency an Effectiveness. Review of International Comparative Management, Volume 13, Issue 1, 88–95 "Power BI – Data Visualization | Microsoft Power Platform". www.microsoft.com (Ameerika inglise). Vaadatud 3. jaanuaril 2024. bezhan-msft (18. detsember 2023). "List of all Power Query connectors – Power Query". learn.microsoft.com (Ameerika inglise). Vaadatud 3. jaanuaril 2024. "Business Intelligence and Analytics Software | Tableau". www.tableau.com (Ameerika inglise). Vaadatud 3. jaanuaril 2024. "QlikView – Powerful Interactive Analytics & Dashboards". Qlik (inglise). Vaadatud 3. jaanuaril 2024.